KLASA: 034-05/25-01/5

URBROJ: 711-02-01/03-2025-5

Zagreb, 13. veljače 2025. g.

 **MARIJAN PIEROBON**

 **direktor trgovačkog društva VODE LIPIK**

 **d.o.o.**

**Predmet: mišljenje na zahtjev obveznika Marijana Pierobona**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 10. siječnja 2025.g. pod KLASA: 034-05/25-01/5 zaprimilo zahtjev za mišljenje koje je podnio Marijan Pierobon, direktor trgovačkog društva VODE LIPIK d.o.o.

U podnesenom zahtjevu obveznik navodi da je temeljem Zakona o vodnim uslugama trgovačko društvo LIPIK VODE d.o.o. dana 13. prosinca 2024.g. pripojeno trgovačkom društvu Tekija d.o.o. te je stoga prestalo postojati i njemu je prestao mandat direktora. Obveznik ističe kako je svjestan svoje obveze podnošenja imovinske kartice povodom prestanka obnašanja dužnosti, međutim, ističe da je temeljem Ugovora o pripajanju i Društvenog ugovora društva Tekija d.o.o. osnovana podružnica Pakrac-Lipik koja je registrirana pri Trgovačkom sudu 07. siječnja 2025.g. Obveznik ističe da je s društvom Tekija d.o.o. potpisao Ugovor o radu na neodređeno vrijeme za radno mjesto direktora podružnice. Nadalje, obveznik navodi da, prema Mišljenju Ministarstva zaštite okoliša i zelene tranzicije, Uprave vodnog gospodarstva i zaštite mora, zastupnik osnivača u podružnici ne obnaša javnu dužnost i nije obveznik Zakona o sprječavanju sukoba interesa („Narodne novine“, broj 143/21. i 36/24., dalje ZSSI), ali traži i mišljenje Povjerenstva smatra li se on obveznikom.

Povjerenstvo je od obveznika dodatno zatražilo dostavu Ugovora o pripajanju trgovačkog društva VODE LIPIK d.o.o. i Tekija d.o.o., kao i Odluku o imenovanju i Ugovor o radu na neodređeno vrijeme za radno mjesto direktora podružnice te Mišljenje Ministarstva zaštite okoliša i zelene tranzicije u kojem se navodi da zastupnik osnivača u podružnici ne obnaša javnu dužnost i nije obveznik ZSSI-a.

Obveznik je dostavio traženu dokumentaciju, osim Mišljenja Ministarstva za koje ističe da ga nije zaprimio već je navedeno izrečeno usmeno na konzultacijama prilikom pripreme postupka pripajanja.

Povodom navedenog zahtjeva, Povjerenstvo u sastavu Ines Pavlačić, zamjenice predsjednice Povjerenstva te Nike Nodilo Lakoš, Igora Lukača i Ane Poljak, članova Povjerenstva na temelju članka 32. stavka 1. podstavka 3. ZSSI-a na 71. sjednici održanoj 13. veljače 2025., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Uvidom u dostavljen Ugovor o pripajanju utvrđeno je da se društvo VODE LIPIK d.o.o. pripojilo društvu Tekija d.o.o. prenoseći pri tome cijelu svoju imovinu te sva prava i obveze te da time prestaje postojati.

Uvidom u Ugovor o radu sklopljen između društva Tekija d.o.o. i obveznika Marijana Pierobona utvrđeno je da je navedeni Ugovor sklopljen za obavljanje radnog mjesta direktora podružnice Pakrac-Lipik te da je direktor odgovoran za rad podružnice, predstavlja i zastupa istu, poduzima sve pravne radnje u ime i za račun podružnice u okviru danih ovlasti, odgovara za zakonitost rada podružnice, zastupa podružnicu pred sudovima, upravnim i drugim državnim tijelima u okviru danih ovlasti, organizira i vodi rad podružnice za aktivnosti utvrđene čl. 36. Društvenog ugovora društva Tekija d.o.o., obavlja druge poslove te za svoj rad odgovara direktoru.

Čl. 36. Društvenog ugovora trgovačkog društva Tekija d.o.o. iz 2020.g. propisano je da uz suglasnost Nadzornog odbora Uprava odlučuje o cijenama vodnih usluga, o sklapanju ugovora o kupnji ili nabavi opreme čija vrijednost prelazi iznos od 120.000,00 kn, sklapanju ugovora o kupnji ili prodaji nekretnina i opterećivanju nekretnina hipotekom te drugim pitanjima sukladno odredbama Zakona.

Povjerenstvo ističe kako iz dostavljene dokumentacije proizlazi kako direktor podružnice za svoj rad u cijelosti odgovara direktoru društva Tekija d.o.o., slijedom čega se isti ne može smatrati samostalnom upravljačkom funkcijom i stoga nije obveznik ZSSI-a.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obveznik Marijan Pierobon, elektroničkom dostavom
2. Objava na internetskoj stranici Povjerenstva
3. Pismohrana